Skuldaniðurfelling fyrir vildarvini

Stundum eru fréttir klæddar í felubúning. Ein aðferðin er til dæmis þegar flækjustigið er svo hátt að venjulegt fólk skilur ekki hvað er verið að fara.

Þannig er til dæmis með fréttir sem hafa birst í Mogganum um fyrirgreiðslu sem fjárfestingarrisinn Milestone er að fá í Glitni þessa dagana.

Svona er fréttin sem birtist í dag:

- - -

Kröfuhafar Milestone tapa milljörðum en fá það bætt

Lánveitendur Milestone fá að meðaltali 53% krafna sinna breytt í lán en ekki 30% eins og kom fram í Morgunblaðinu í gær. Guðmundur Ólason, forstjóri Milestone, segir hlutfallið hafa hækkað þegar hann fór yfir forsendur samninga við stærstu lánardrottna félagsins. Málið sé enn í vinnslu og ekki búið að semja við alla kröfuhafa.

Endurskipulagningu á rekstri Milestone var lýst í Morgunblaðinu í gær. Miðað við breytt hlutföll er 53% af kröfunum breytt í lán til Milestone. 47% af kröfunum breytast í rétt til hlutabréfakaupa.Samkvæmt upplýsingum Morgunblaðsins nema skuldirnar, sem eru undir í þessari endurskipulagningu, um 115 milljörðum króna. Það eru ekki heildarskuldir Milestone-samstæðunnar. Hluti af lánum er tekinn úr rekstrarfélögum, sem rekin eru undir Milestone, og settur inn í móðurfélagið. Á það meðal annars við Sjóvá og fjármögnunarfyrirtækið Avant. Bætir þetta eiginfjárstöðu þessara félaga.Miðað við þessar forsendur breytist tæpur 61 milljarður króna af skuldum Milestone í ný lán og víkjandi lán. Afgangurinn, 54 milljarðar króna, er því tæknilega séð afskrifaður eins og kom fram í Morgunblaðinu í gær.

Hins vegar geta kröfuhafar fengið það tap bætt upp ef vel gengur með því að nýta sér áskriftarrétt að hlutafé. Miðað við stöðu félagsins í dag eru eignir þess metnar á um 60 milljarða króna. Núverandi eigendur, Karl og Steingrímur Wernerssynir, eiga ekki neitt sé miðað við það verðmat. Hins vegar fá þeir við þessa endurskipulagningu 13% eignarhlut ef eignir hækka í verði umfram þessa 60 milljarða. Glitnir fær 67% og aðrir lánveitendur 20%. Þá eiga Karl og Steingrímur endurkauparétt á 27% til viðbótar af Glitni en ekki hafa fengist upplýsingar um verðið á þeim kauprétti.

Ef við gerum ráð fyrir að verðmæti eigna Milestone tvöfaldist í verði þá er hlutdeild bræðranna í þeirri aukningu tæpir átta milljarðar miðað við 13% eignarhlut. Rétt er að taka fram að núverandi kröfuhafar eignast líka hlutdeild í þeirri hækkun.Gagnrýnendur þessarar aðferðar segja að ríkisbankinn Glitnir eigi að þurrka eignarhlut bræðranna algjörlega út. Kröfuhafar þurfi að afskrifa háar fjárhæðir. Ekki sé réttlætanlegt að þeir fái að halda hluta af sínu eftir. Ávinningur kröfuhafa, ef verðmæti eigna hækkar, sé til kominn vegna áhættu sem þeir taka með því að leggja fram hlutafé, sem þeir neyddust til að gera vegna afskrifta.

- - -

Eins og sjá má er flækjustigið í þessari frétt mjög hátt. Hvað felst í svona „endurskipulagningu“?

Skuldirnar eru sagðar vera upp á 115 milljarða. Þetta eru fjárhæðir eins og maður er að sjá í þessum fjárfestingarfélögum: 120 milljarðar hjá Samson, 260 milljarðar hjá Stoðum, Exista 255 milljarðar.

Það er verið að afskrifa stórar fjárhæðir á þetta félag sem hefur steypt sér í skelfilegar skuldir. Eins og kemur fram í fréttinni eiga Karl og Steingrímur Wernerssynir ekkert í félaginu miðað við núverandi skuldastöðu.

Það er passað upp á að eigendurnir haldi félaginu þrátt fyrir skuldasúpun. Þeir fá hlutafé í félaginu og ríflega kauprétti.

Í raun er verið að afskrifa tugi milljarða af lánum á bræðurna – sem eru í hópi fyrri eigenda Glitnis.

Bankans sem nú er ríkisbanki – í almannaeigu.

Inni í þessu er Sjóvá, tryggingafélag. Hver ætli sé staðan á bótasjóðnum í því félagi?

Er í lagi að ríkisbanki sem er búinn að tapa tugum milljarða á slíkum fjárfestum – áhættufíklum – haldi áfram að veðja á þá og afhenda þeim fjármuni?

Þessi gjörningur gæti verið mjög fordæmisgefandi fyrir hina skuldugu fjárfestingarfélögin. Þau horfa til svona gjörnings – við skulum ekki ímynda okkur annað en að þau séu að hamast í að redda sínum málum. Líkt og Exista sem ætlaði að taka fáránlega ósvífinn snúning á Nýja Kaupþingi.

Geta þau líka átt von á því að fá svona þjónustu?

Þurfa ekki fjölmiðlar aðeins að skoða þetta – og þá á mannamáli?

Og er það virkilega svo að enginn af óreiðumönnunum sem hafa sett Ísland á hvolf eigi að sæta neinni ábyrgð?